Barokové vzory sú typické pre farby ako je zlatá či červená, no v sezóne jeseň/ zima 2013 sa zaobídete len s dvomi farbami. Prekombinované vzory si zadovážte v bielej a čiernej. A nebude to problém, bude ich totiž všade plno.
Šaty, kabáty, bundy, sukne či legíny. To všetko v barokovom vzore bude nadchádzajúce mesiace trendy. A keďže pôjde o farebnú kombináciu, ktorá je klasikou, bude sa vám takéto oblečenie aj jednoducho ladiť. Zapamätajte si vzorec baroková prečačkaná vec + niečo jednofarebné a jednoduché.
Foto: Archív firiem/ glanc.sk
Potlač, ktorá je pre tento trend typická, často nebýva k postave lichotivá. Zvoľte si preto takýto bohato zdobený kúsok na tej partii tela, ktorú máte štíhlejšiu. Ak ste útla v pleciach vyberajte si barokové svetríky či blúzky. Ak máte štíhle nohy, tak potom sukne a legíny. Šaty a kabáty prenechajte dámam so štíhlou postavou, ktorej neublíži ani optické pridanie na objeme.